Feira de cans de caza de Arzúa

A feira de cans de caza de Arzúa foi un evento que se celebrou entre 1988 e 2009 na vila de Arzúa, dedicado á exposición, venda e promoción de cans de caza. Foi un referente estatal para criadores, cazadores e afeccionados, destacando pola súa orixinalidade e impacto no sector cinexético.
 Orixes e consolidación 
O 6 de marzo de 1988, dentro do programa da XIII festa do queixo de Arzúa, celebrouse a I Feira-desfile de cans de caza. Ese mesmo ano, organizáronse dúas feiras adicionais os días 8 e 22 de outubro, coincidindo coas tradicionais feiras quincenais de Arzúa. Estas primeiras edicións contaron coa colaboración do Concello de Arzúa, a Sociedade de Caza Río Iso e diversas firmas comerciais locais.

A organización inicial estivo a cargo de Xan Vidal, Alfonso Carril, Xosé Ramón Mosquera, Moncho Torreiro e Francisco Rego. A feira destacou pola súa orixinalidade, sendo a primeira en España dedicada monograficamente aos cans de caza, a diferenza doutras feiras de gando que incluían estes animais pero sen centrarse exclusivamente neles.

 Mecánica  
As feiras constaban de dúas xornadas anuais, celebradas en dous sábados separados por quince días. Na primeira xornada, as persoas interesadas en adquirir algún dos exemplares á venda podían levalo á casa para probalo. Se lles convencía, pechaban o trato na segunda xornada.

 Crecemento e actividades complementarias 
Co paso dos anos, a feira de cans de caza de Arzúa foi medrando en tamaño e relevancia. Na terceira edición, en 1990, estimouse unha asistencia de 10.000 persoas e máis de 2.000 cans expostos. En 1991, a cifra de visitantes situouse en 15.000, con 3.000 animais presentes.

A feira non só se limitaba á exposición e venda de cans, senón que incorporou diversas actividades complementarias:

 Xornadas técnicas con expertos no ámbito da caza.
 Xornadas gastronómicas centradas en produtos de caza.
 Feira do Medio Ambiente e Caza (FEMAC), dende 1994
 Concurso de fotografía, introducido en 1996.
 Campionatos de San Huberto e outras competicións cinexéticas.
 Exhibicións de adestramento e habilidades caninas.

 Edicións 

 Ano  Nº edición  Data da 1ª feira  Data da 2ª feira  Nota 1988  1  8 de outubro  22 de outubro  Houbo tamén un desfile de cans de caza en marzo, na festa do queixo 1989  2  8 de outubro  22 de outubro  1990  3  7 de outubro  21 de outubro  1991  4  6 de outubro  20 de outubro  1992  5  4 de outubro  18 de outubro  1993  6  3 de outubro  17 de outubro  1994  7  2 de outubro  16 de outubro  El Correo Gallego fala erroneamente da 9ª edición 1995  8  1 de outubro  15 de outubro  1996  9  6 de outubro  20 de outubro  1997  10  4 de outubro  11 de outubro  1998  11  4 de outubro  11 de outubro  1999  12  3 de outubro  10 de outubro  2000  13  24 de setembro  1 de outubro  2001  14  30 de setembro  7 de outubro  2002  15  6 de outubro  13 de outubro  2003  16  5 de outubro  12 de outubro  2004  17  3 de outubro  10 de outubro  2005  18  2 de outubro  9 de outubro  2006  19  1 de outubro  8 de outubro  2007  20  7 de outubro  14 de outubro  No cartel indícase erroneamente XXII feira 2008  21  5 de outubro  12 de outubro  O cartel indicou XXIII feira, foi un erro 2009  22  4 de outubro  -  O cartel indicou XXV feira, só houbo unha xornada

 Relevancia  
A feira de cans de caza de Arzúa acadou unha notable proxección nos medios, cuberta por televisións e medios especializados. En 1989, TVE destacou a feira como única en España no seu telexornal. A presenza de figuras destacadas, como os ministros Romay Beccaría e Loyola de Palacio en 1997, subliñou a importancia do evento a nivel estatal.

A feira tamén serviu de plataforma para a presentación de exemplares de alto valor, como o can Gus, proclamado campión de Europa e do mundo, que foi o máis galardoado na edición de 1995.

 Declive e última edición 
A partir dos anos 2000, a feira comezou a experimentar un descenso na participación e nas transaccións comerciais, atribuídas á decadencia da caza menor e a problemas organizativos. En 2009, por primeira vez, celebrouse unha única xornada o 4 de outubro, marcando o final dun evento que durante máis de dúas décadas fixo de Arzúa a capital dos cans de caza en España.

 Legado 
A feira de cans de caza de Arzúa deixou unha fonda pegada no ámbito cinexético español, sendo pioneira na organización de eventos dedicados exclusivamente aos cans de caza. A súa influencia propiciou a aparición de feiras similares noutras localidades.

 Notas 

Categoría:Arzúa
Categoría:Feiras
Categoría:Cans
Categoría:Arzúa sen imaxes